Timbaland

Timothy Zachery Mosley (* 10. marec 1972, Norfolk, Virgínia, USA), viac známy pod umeleckým menom Timbaland, je americký hudobný producent, textár a rapper. Jeho prvá produkčná práca bola v roku 1996 na albume Ginuwine...the Bachelor od R&B speváka Ginuwine. Neskôr produkciami albumov ako One in a Million pre Aaliyah a Supa Dupa Fly pre Missy Elliott, sa stal prominentným producentom R&B a hip-hopovej hudby. V roku 2007 vydal prvý album svojej série Shock Value s názvom Timbaland Presents: Shock Value. V roku 2009 vydal druhý album tejto série s názvom Timbaland Presents: Shock Value II. V roku 2006 produkoval album FutureSex/LoveSounds od Justina Timberlakea, ktorého sa predalo viac ako 10 miliónov kópií a boli z neho vydané hity ako „Summer Love“, „SexyBack“, „My Love“, „What Goes Around... Comes Around“ a „Until the End of Time“. V roku 2006 tiež produkoval album Loose speváčky Nelly Furtado, ktorých sa predalo viac ako 12 miliónov kópií a boli z neho vydané hity ako „Maneater“, „Promiscuous“ a „Say it Right“. Dodnes je celosvetovo uznávaný.

 Život 

 Začiatky 
Timbaland sa narodil a vyrastal v Norfolku, kde sa zoznámil s Missy Elliott a Melvinom Barcliffom, ktorý používal pseudonym Magoo. Neskôr začal skladať na keyborde piesne, a preto s ním po vypočutí niektorých začala spolupracovať práve Missy Elliott, ktorá bola v tom čase tiež na začiatku svojej kariéry. Po niekoľkých spoluprácach sa presťahoval do Suffernu v New Yorku.

Missy E a jej dievčenské zoskupenie Sista podpísali zmluvu z labelom Swing Mob, ku ktorému priviedla aj Timbalanda. Timbaland kompletne produkoval ich dosku 4 All the Sista's Around da World, ktorá však nebola nikdy oficiálne vydaná.

 1996 – 2000 
V roku 1996 vyšla prvá doska, ktorú kompletne vyprodukoval Timbaland. Bol to debutový album RnB speváka Ginuwine-a. Hity ako „Pony“, „Tell Me Do U Wanna“ alebo „When Doves Cry“ predstavili svetu nielen Ginuwine-a ale aj Timbalandov zvuk.

Po dokončení albumu sa pre spoluprácu s ním rozhodla aj vtedy dobre známa speváčka Aaliyah, ktorej sa Timbalandove beaty veľmi pozdávali. Spolu nahrali album One in a Million, ktorý bol v Amerike tiež mimoriadne úspešný. Po rozpadnutí skupiny Sista sa Missy Elliott dala na sólovú kariéru, a kto iní by mal produkovať jej debut Supa Dupa Fly, ak nie práve Timbaland. Roky 1996/1997 patrili k Timbovým najúspešnejším obdobiam. Ľudia ho nepoznali len ako producenta, ale aj ako rapera v due Timbaland & Magoo. V tejto dobe ešte pracoval na rôznych soundtrackoch a remixoch.

Timbaland je dobre známy tým, že rád mieša rôzne zvuky a imituje. Jeho najznámejším znakom je to, že sa hrá s jednotlivými žánrami a prepája ich. Využíva čo najväčšie množstvo hudobných nástrojov od afrických, cez orientálne, až po klasickú elektronickú gitaru.

 2000 – 2002 
Po roku 2000 začali s  Timbalandom spolupracovať svetoznámi raperi Ludacris, Jay-Z a Snoop Dogg. Pomáhal aj remixovať piesne pre Limp Bizkit a ďalej sa venoval soundtrackom. Asi jeho najznámejšia skladba tejto doby bola „Cry Me A River“, ktorá sa nachádzala na prvom sólovom albume Justina Timberlakea. Okrem iného mal Timbaland aj zopár nových objavov – Bubba Sparxxx, Petey Pablo a Ms.Jade s ktorými hneď založil nový label BeatClub. Tento label sa zaoberal prevažne orientálnou, ale aj Country hudbou. V jeho piesňach ste mohli často počuť zvuk flauty, gitary alebo klavíra. Vo formácií Timbaland & Magoo vydali už druhú dosku s názvom Indecent Proposal. Dátum vydania bol plánovaný na leto 2001 a boli avizovaní ako hostia väčšinou Timbalandovi kamaráti z BeatClub-u, ale nakoniec sa dátum vydania posunul na November. Dôvodom bola letecká nehoda, pri ktorej zahynula speváčka Aaliyah. Celý album a hlavne posledná pieseň „I Am Music“,ktorú naspieval spoločne s Aaliyah, boli venované na jej pamiatku. Timbalanda táto katastrofa poznačila a na čas sa stiahol do úzadia.

 2002 – 2005 
Roky 2002/2003 síce patrili k jeho najúspešnejším obdobiam, ale jeho skutočný úspech prišiel až neskôr. Počas tohto obdobia opäť spolupracoval s Missy Elliott, objavil 2 nové talenty – speváčky Kiley Dean a Tweet a zo skladby „Cry Me A River“ sa stal celosvetový hit. Tu vznikol istý konflikt, medzi ním a Scottom Storchom, ktorý napísal túto pieseň pre kapelu ’N Sync, v ktorej Timberlake  pôsobil. Storch nechcel dovoliť vydanie piesne, a už vôbec nie Timbalanda ako spoluproducenta. Všetko sa síce vyriešilo, no spor medzi Storchom a Timbalandom trval ďalej.

Koncom roku 2003 vydali Timbaland & Magoo tretiu a asi aj ich poslednú dosku Under Construction Part II, album bol vcelku úspešný.

V roku 2004 spolupracoval na albumoch interpretov ako napríklad: Brandy, LL Cool J, Jennifer Lopezová alebo Jay-Z. Vytvoril akúsi skupinku producentov, ktorú sám učil. Patrili sem Polow Da Don, The Royal Court, Hannon Lane, no asi najschopnejší z nich bol Danja. Práve s ním sa spojil a začali tvoriť hudbu pre nový label, ktorý sa pomaly chystal.

 2005 – 2008 
V roku 2005 spolupracoval opäť s Missy Elliott na jej v poradí už šiestom albume. S pár piesňami pomohol aj Jennifer Lopezovej, avšak len jedna z nich sa dostala na jej album Rebirth.

V roku 2005, zanikol label BeatClub Records, a nahradil ho nový, ktorý pomenoval Mosley Music Group, pod ktorý sa mu podarilo získať také hviezdy ako Nelly Furtado, Chris Cornell alebo členku textárskeho zoskupenia The Clutch Keri Hilson. Práve na treťom  albume Nelly Furtado Loose sa podieľali Timbaland spoločne so svojim kolegom DanjaHandzom. Album sa  umiestnil hneď v prvom týždni predaja na najvyššej priečke v USA. Album bol úspešný aj v našich končinách najmä piesne „Promiscuous“, „Maneater“ či „Say It Right“.

V priebehu roku 2006 sa začali v rádiách po celom svete hrať single z dielne Timbalanda. Hlavnú zásluhu na tom mali jeho dvaja najznámejší zverenci Nelly Furtado  a Justin Timberlake. Doska Timberlakea FutureSex/LoveSounds sa tiež umiestila na prvom mieste v rebríčku albumov.

Ako spevák a producent zároveň sa neobjavoval len v singloch Furtado a Timberlakea, ale tiež v skladbe „Wait a Minute“ od The Pussycat Dolls, ďalej na albumoch Rihanny Good Girl Gone Bad a Bjork Volta.

3. apríla 2007 vydal Timbaland svoj druhý sólový album Timbaland Presents Shock Value, kde sa medzi hosťami objavili mená ako 50 Cent, Dr. Dre, Elton John, OneRepublic alebo Nicole Scherzinger.

S prvým singlom „Give It to Me“ mu teda pomohli Nelly Furtado a Justin Timberlake. V piesni si to všetci traja rozdali s konkurenciou. Timbaland v piesni úplne zosmiešňuje Scotta Storcha a nazýva ho 'piano man'. Tento singel sa dostal až na vrchol Billboard Hot 100 a mnohých ďalších rebríčkov. Skladba bola tak úspešná, že ju Timbaland aj sám zremixoval.
Na vrchol rebríčka U.S. Billboard Pop 100 sa ešte dostali skladby „The Way I Are“ kde predstavil svetu speváčku Keri Hilson a „Apologize“, v ktorej predstavil dovtedy neznámu skupinu One Republic. Práve skladba „Apologize“ patrí celkovo medzi najúspešnejšie hity tohto desaťročia.

 2008 – Sučasnosť 
Po tomto mimoriadne úspešnom období sa Timbovi začali množiť ponuky na spolupráce od množstva uznávaných hudobníkov. Ešte v lete 2007 mu osobne zavolala Madonna, ktorá sa rozhodla spraviť album v štýle Urban Popu. Pozvala si sem mnoho ľudí s hip-hopovej scény. Album oficiálne vyšiel na jar 2008 a niesol názov Hard Candy. Timbaland tu spolu vytvoril 5 trackov, medzi nimi aj dva single- „4 Minutes“ a „Miles Away“. „4 Minutes“ bol prvý singel z albumu. Zaznamenal úspech na celom svete a dosiahol vrchol takmer všetkých rebríčkov. 

Ďalším umelcom, ktorý sa spojil s Timbom bol líder kapely Soundgarden Chris Cornell. Chris ho prizval do štúdia, aby s ním nahral svoj tretí sólový album Scream. Tento album má pre Timbalanda dosť netypický syntetický zvuk a jednotlivé skladby sú prepojené tak, aby spolu vytvárali nepretržitý prúd hudby. Album unikol na internet presne mesiac pred oficiálnym dátumom avšak vo všeobecnosti je považovaný za prepadák.

Timbaland vydal v novembri 2009 svoju tretiu sólovú dosku Timbaland Presents Shock Value II, na ktorej spolupracuje už tradične s Justinom Timberlakom, Nelly Furtado a mnohými ďalšími. Úvodný singel „Morning After Dark“ si okamžite zamilovali rádiá aj hudobné televízie, a tak je Timbaland na najlepšej ceste k zopakovaniu úspechu s vydávaním singlov ako na bežiacom páse. Podľa tohto scenára sa už v éteri udomácňuje „If We Ever Meet Again“, ktorú mala tú česť naspievať Katy Perry.

Vydavateľstvo mu to zaiste dovolí, pretože zvuk, ktorý Timbaland produkuje, je okamžite rozpoznateľný, inovatívny a nápadito melodický, pričom umne využíva to najlepšie z hip hopu a R&B.

Pred vydaním ostatného albumu sa Timbaland stihol oženiť na karibskom ostrove Aruba v štýle tichej svadby. S manželkou Monique má dcérku Reign a z predchadzajúceho vzťahu syna Demetriusa. 

 Diskografia 

Sólové albumy
 Tim's Bio: Life from da Bassment (1998)
 Shock Value (2007)
 Shock Value II (2009)
 Textbook Timbo (TBA)

Timbaland & Magoo albumy
 Welcome to Our World (1997)
 Indecent Proposal (2001)
 Under Construction, Part II (2003)

 Referencie 

 Externé odkazy 
 Oficiálna webstránka

 Timbaland na Yahoo! Music


 Zdroj 


Kategória:Reperi afroamerického pôvodu
Kategória:Reperi USA
Kategória:Hudobní producenti USA
Kategória:Dídžeji USA
Kategória:Hiphopoví dídžeji
Kategória:Osobnosti z Norfolku (Virgínia)